**Vedtægt**

**For**

**Samarbejdet mellem menighedsråd i Silkeborg Provsti – Skanderborg Provsti og Ikast-Brande Provsti om fælles regnskabskontor**

**Lovgrundlag**

Samarbejdet om fælles regnskabskontor etableres på grundlag af § 42a og § 43a i lov om menighedsråd.

**§ 1 Deltagerkreds**

Deltagerne i Regnskabskontoret er menighedsråd i Silkeborg Provst, Skanderborg Provsti og Ikast-Brande Provsti.

**§ 2 Formål**

Samarbejdet har til formål:

at varetage regningsbetalinger, lønadministration, kontering og bogføring for de tilsluttede menighedsråd og regnskabsforpligtede enheder

at bistå de tilsluttede menighedsråd og regnskabsforpligtede enheder i arbejdet med økonomiforvaltning i forbindelse med budgettering, budgetopfølgning og regnskabsaflæggelse

at rådgive i administrative anliggender med respekt for menighedsrådenes og de regnskabsforpligtende enheders suveræne ansvar i henhold til lovgivningen.

**§ 3 Hjemsted**

Regnskabskontoret har hjemsted hos Silkeborg Provsti, Rådhusstræde 2A, 8600 Silkeborg. Samt med en kontorplads hos Skanderborg Provsti, Krøyer Kielbergs Vej 3, 8660 Skanderborg.

**§ 4 Ydelser**

Ydelserne i Regnskabskontoret samler sig under følgende hovedoverskrifter:

**Bogføring**

Regnskabskontoret foretager på grundlag af attesterede bilag betaling, kontering og bogføring i regnskabssystemets finansbogholderi.

Regnskabskontoret indberetter løn mv. til FLØS, udarbejder momsregnskaber og udfører debitor- og kreditorstyring. Regnskabskontoret fører ferie- og fraværsregnskab for de tilsluttede enheder.

**Økonomistyring**

Regnskabskontoret bistår det enkelte menighedsråd i processer vedrørende budgettering og regnskabsudarbejdelse. Herunder budgetopfølgning, kvartalsrapportering og årsafslutning.

**Rådgivning**

Regnskabskontoret rådgiver det enkelte menighedsråd i forhold vedrørende økonomiforvaltning, bogføring, regnskab, budgetlægning, kvartalsopfølgning og årsafslutning og hjælper menighedsrådene med en pædagogisk forklaring af budget og regnskab, når det ønskes.

**Samarbejdets omfang**

Der udarbejdes et bilag for hvert enkelt menighedsråd/samarbejdspartner, som definerer rollefordelingen mellem regnskabskontor/kasserer/menighedsråd.

**§ 5 Organisation**

Regnskabskontoret ledes af en bestyrelse bestående af 5 medlemmer, herunder 2 fra Silkeborg Provsti, 2 fra Skanderborg Provsti og 1 fra Ikast-Brande provsti. Bestyrelsen handler på menighedsrådenes vegne. Nedsættelse af bestyrelsen har lovhjemmel i Lov om Menighedsråd § 20 a.

Valgbare til bestyrelsen er menighedsrådsmedlemmer i de i samarbejdet deltagende menighedsråd. Flertallet af medlemmer i bestyrelsen skal være læge medlemmer.

Bestyrelsesmedlemmer skal være valgt fra 5 forskellige menighedsråd i samarbejdet. Genvalg kan finde sted. Valgperioden følger menighedsrådenes valgperiode. Der vælges endvidere 1 suppleant fra hvert af de deltagende menighedsråd.

**Stk. 2**

Bestyrelsen konstituerer sig efter hvert menighedsrådsvalg med formand og næstformand. Genvalg kan finde sted.

**§ 6 Bestyrelsesmøder**

De i lov om menighedsråd § 24 stk. 1-5, § 25, § 26 og § 28 nævnte regler om beslutningsdygtighed, afstemninger, førelse af beslutningsprotokol, særstandpunkter og inhabilitet finder tilsvarende anvendelse for bestyrelsen for Regnskabskontoret.

**Stk. 2**

Der afvikles mindst et møde pr. år eller efter skønnet behov.

**§ 7 Ansvar**

Samarbejdets formål fremgår af vedtægternes § 2. Bestyrelsen har i samarbejde med Regnskabskontorets ansatte ansvar for, at ydelserne fra Regnskabskontoret er i overensstemmelse med de i vedtægten fastsatte bestemmelser.

**Stk. 2**

Bestyrelsen er ansvarlig for ansættelsesforholdet af medarbejdere til

Regnskabskontoret. Regnskabskontorets ansatte refererer til bestyrelsens formand, som i

det daglige varetager arbejdsgiverfunktionen, som også kan uddelegeres til en ledende medarbejder.

**§ 8 Økonomi og finansiering**

Driftsudgifterne vedrørende Regnskabskontoret, herunder lønudgifter, afholdes af provstiudvalgskasserne.

Regnskabskontorets ydelser faktureres forholdsmæssigt mellem de deltagende enheder. Som grundlag herfor foretager regnskabskontorets medarbejdere tidsregistrering, som anvendes til fordeling af løn og driftsudgifter. Såfremt der er underskud / overskud i regnskabskontorets udgifter til løn og drift fordeles dette i forhold til sognenes og kirkegårdenes brutto budgetter.

Bestyrelsen har på de deltagende menighedsråds vegne det overordnede ansvar for samarbejdets økonomi, der omfatter drifts- og lønningsudgifter, og udarbejder et særligt budget og regnskab for Regnskabskontoret under provstiudvalgskassen. Dette indsendes til provstiudvalgets godkendelse i forbindelse med den øvrige budgetprocedure.

**Stk. 2**

Regnskabsåret for Regnskabskontoret er kalenderåret.

**Stk. 3**

Årsregnskabet udarbejdes, godkendes og underskrives af bestyrelsen i henhold til gældende vejledning for budget – og regnskabs procedure.

**Stk. 4**

Regnskabet indgår som et underregnskab i provstiudvalgets regnskab og revideres som dette af provstirevisor.

**Stk. 5**

De deltagende menighedsråd i samarbejdet orienteres én gang årligt om Regnskabskontorets forhold og økonomi.

**§ 9 Tilsyn**

Tilsyn med den økonomiske forvaltning i Regnskabskontoret varetages af provstiudvalget.

Den løbende kontrolforanstaltning har bestyrelsen og/eller de deltagende menighedsråd mulighed for at udføre, ved at følge bevægelser i bank og bogføring.

Provstiudvalgene i Silkeborg Provsti og Skanderborg Provsti træffer afgørelse om uenighed om vedtægtens fortolkning.

**§ 10 Vedtægtsændringer**

Alle tilsluttede menighedsråd, regnskabsforpligtede kirkelige organisationer og bestyrelsen kan komme med forslag til ændringer i vedtægterne for Regnskabskontoret.

**Stk. 2**

Forslag til vedtægtsændringer fremsendes til bestyrelsens formand.

**Stk. 3**

En første behandling finder sted på et bestyrelsesmøde, hvorefter forslaget vedlagt bestyrelsens bemærkninger fremsendes til samtlige menighedsråd og kirkelige organisationer, som deltager i samarbejdet.

**Stk. 4**

For ændring af vedtægterne kræves, at mindst to tredjedele af de tilsluttede menighedsråd og kirkelige organisationer skriftligt tilkendegiver at være for ændringen. Undtaget herfor er vedtægternes §§ 1, 3 og 14, som kan reguleres administrativt.

**Stk. 5**

Vedtægterne kan ikke ændres i strid med gældende love og bekendtgørelser mv.

**§ 11 Indtræden og udtræden**

Samarbejdet er åbent for samtlige menighedsråd i Silkeborg – Skanderborg og Ikast-Brande Provstier. Menighedsråd kan tilslutte sig Regnskabskontoret med 6 måneders varsel til begyndelsen af et kvartal. Bestyrelsen kan vælge at nedsætte varslet.

**Stk. 2**

Et menighedsråd kan beslutte at træde ud af samarbejdet. Udtræden kan ske med mindst 12 måneders varsel.

Ved et menighedsråds udtræden forbliver alle aktiver i det tilbageværende samarbejde.

**§ 12 Opløsning af samarbejdet**

Bestyrelsen kan med 2/3 flertal på to på hinanden følgende bestyrelsesmøder, hvert indkaldt efter reglerne i § 6, beslutte at opløse samarbejdet med mindst 6 måneders varsel inden udgangen af et regnskabsår.

**Stk. 2**

I tilfælde af opløsning af samarbejdet tilfalder aktiverne provstiudvalgskassen i Silkeborg Provsti.

**Stk. 3**

Ved ophævelse af samarbejdet, opsiges samarbejdets medarbejdere, såfremt det kan konstateres, at deres opgaver bortfalder. Opsigelse skal ske i henhold til de til enhver tid ansættelsesretlige regler, herunder regler om partshøring og regler om varsling.

**§ 13 Ikrafttræden**

Denne vedtægt træder i kraft, når den er endelig godkendt af Kirkeministeriet og aftaleparterne. Samarbejdet iværksættes 1. januar 2020.

**§ 14 Offentliggørelse**

Vedtægterne for Regnskabskontoret offentliggøres på Kirkeministeriets hjemmeside og kan rekvireres ved henvendelse til Silkeborg Provsti.